《归舟道中寄新繁大尹王蔗芗四首 其三》
清代·陈柄德

红桥落日正初冬，橘柚垂黄霜气浓。杜宇声声啼别恨，郫筒款款送游踪。

风前白发三千丈，眼底青山十二峰。一水滔滔下夔峡，瞿塘滟滪险重重。

作者简介：字伯谦，号吉甫，江阴陈墅人，乾隆丁酉拔贡，朝考一等第一名，因病未用，誊录议叙丰县教谕，荐授旌德知县。道光六年卒，年七十六。著有嵎山集。